b'\n_START_ARTICLE_\nP\xc4\x83m\xc3\xa2nt (roman)\n_START_SECTION_\nRezumat\n_START_PARAGRAPH_\nAc\xc8\x9biunea romanului are loc la sf\xc3\xa2r\xc8\x99itul secolului al XIX-lea \xc3\xaentr-un sat nedenumit (se d\xc4\x83 numai ini\xc8\x9biala D.) din Bucovina aflat\xc4\x83 sub st\xc4\x83p\xc3\xa2nire austro-ungar\xc4\x83. \xc3\x8en centrul nara\xc8\x9biunii se afl\xc4\x83 conflictele din familia prosper\xc4\x83 a lui Ivonika \xc8\x99i a Mariei (Marik\xc4\x83i) Fedorciuk. Fiind harnici, ei au reu\xc8\x99it s\xc4\x83-\xc8\x99i agoniseasc\xc4\x83 o avere frumoas\xc4\x83, muncind p\xc4\x83m\xc3\xa2ntul, dar lucr\xc3\xa2nd \xc8\x99i la construirea c\xc4\x83ii ferate, devenind astfel cei mai \xc3\xaenst\xc4\x83ri\xc8\x9bi \xc8\x9b\xc4\x83rani din sat._NEWLINE_Fiul lor cel mare, Mihailo, este harnic \xc8\x99i \xc3\xae\xc8\x99i ajut\xc4\x83 p\xc4\x83rin\xc8\x9bii, dar a trebuit s\xc4\x83-\xc8\x99i p\xc4\x83r\xc4\x83seasc\xc4\x83 familia pentru a pleca \xc3\xaen armat\xc4\x83. Spre deosebire de el, fiul cel mic, Sava, este lene\xc8\x99, \xc3\xaei place s\xc4\x83 umble la v\xc3\xa2n\xc4\x83toare \xc8\x99i s\xc4\x83 bea \xc8\x99i le face p\xc4\x83rin\xc8\x9bilor o mul\xc8\x9bime de necazuri. Printre personajele principale se afl\xc4\x83, de asemenea, Anna - fat\xc4\x83 s\xc4\x83rac\xc4\x83, iubit\xc4\x83 de Mihailo -, \xc8\x99i Rahira - fata lui Grigori Ciumkaci, care a stat la \xc3\xaenchisoare \xc3\xaen trecut pentru c\xc4\x83 a furat \xc8\x99i a depus apoi m\xc4\x83rturie mincinoas\xc4\x83 \xc3\xaempotriva lui Ivonika. Grigori provine din \xe2\x80\x9e\xc8\x9aig\xc4\x83nie\xe2\x80\x9d (loc dat de boierul din satul vecin pentru a\xc8\x99ezarea unei \xc8\x99atre de \xc8\x9bigani) \xc8\x99i este c\xc4\x83s\xc4\x83torit cu Tatiana, sora Marik\xc4\x83i. Rahira l-a fermecat pe Sava \xc8\x99i viseaz\xc4\x83 s\xc4\x83 intre \xc3\xaen posesia averii p\xc4\x83rin\xc8\x9bilor acestuia. Romanul prezint\xc4\x83 c\xc3\xa2teva zeci de personaje minore, toate acestea fiind descrise dintr-o perspectiv\xc4\x83 psihologic\xc4\x83 profund\xc4\x83._NEWLINE_P\xc3\xa2n\xc4\x83 la sf\xc3\xa2r\xc8\x99itul romanului drama ajunge la apogeu. Aflat acas\xc4\x83 \xc3\xaentr-o permisie cu pu\xc8\x9bin\xc4\x83 vreme \xc3\xaenainte de sf\xc3\xa2r\xc8\x99itul stagiului militar, Mihailo decide s\xc4\x83 dezv\xc4\x83luie p\xc4\x83rin\xc8\x9bilor de s\xc4\x83rb\xc4\x83toarea Sf\xc3\xa2ntului Mihail c\xc4\x83 o iube\xc8\x99te pe Anna \xc8\x99i c\xc4\x83 vrea s\xc4\x83 se c\xc4\x83s\xc4\x83toreasc\xc4\x83 cu ea. Cu vreo dou\xc4\x83 zile \xc3\xaenainte de aceast\xc4\x83 s\xc4\x83rb\xc4\x83toare, pe c\xc3\xa2nd Ivonika se afla la ora\xc8\x99 pentru a pl\xc4\x83ti o datorie c\xc4\x83tre banc\xc4\x83, Mihailo este g\xc4\x83sit \xc3\xaempu\xc8\x99cat \xc3\xaen p\xc4\x83durea \xe2\x80\x9evecin\xc4\x83\xe2\x80\x9d unde se dusese s\xc4\x83 ia c\xc3\xa2\xc8\x9biva pari pentru repararea unui gard. P\xc4\x83rin\xc8\x9bii nu vor s\xc4\x83-l cread\xc4\x83 ini\xc8\x9bial vinovat pe Sava, iar singurul martor care-i v\xc4\x83zuse pe cei doi fra\xc8\x9bi duc\xc3\xa2ndu-se la p\xc4\x83dure refuz\xc4\x83 s\xc4\x83 depun\xc4\x83 m\xc4\x83rturie. Pe pantalonii lui Sava sunt descoperite pete proaspete de s\xc3\xa2nge, dar acesta declar\xc4\x83 c\xc4\x83 sunt de la o ra\xc8\x9b\xc4\x83 pe care o t\xc4\x83iase. Dup\xc4\x83 c\xc3\xa2teva luni de \xc3\xaenchisoare, Sava este eliberat din lips\xc4\x83 de probe care s\xc4\x83-l incrimineze \xc8\x99i se \xc3\xaentoarce la Rahira. Anna, care r\xc4\x83m\xc4\x83sese \xc3\xaens\xc4\x83rcinat\xc4\x83 cu Mihailo \xc8\x99i fusese primit\xc4\x83 de vecina Dokia Ciopiak \xc3\xaen casa sa, are doi b\xc4\x83ie\xc8\x9bi gemeni care mor am\xc3\xa2ndoi la o s\xc4\x83pt\xc4\x83m\xc3\xa2n\xc4\x83 dup\xc4\x83 ce Anna \xc3\xaencercase s\xc4\x83-l ucid\xc4\x83 pe Sava. Anterior, ea \xc3\xaencercase s\xc4\x83-\xc8\x99i dea un copil lui Ivonika \xc8\x99i Marik\xc4\x83i, dar Marika o alungase refuz\xc3\xa2nd s\xc4\x83 cread\xc4\x83 c\xc4\x83 ea fusese iubita lui Mihailo._NEWLINE_Dup\xc4\x83 \xc8\x99ase ani de la moartea lui Mihailo, Ivonika a dat jum\xc4\x83tate din casa din sat \xc8\x99i din gr\xc4\x83din\xc4\x83 lui Sava, spun\xc3\xa2ndu-i s\xc4\x83 munceasc\xc4\x83 dac\xc4\x83 va vrea s\xc4\x83 aib\xc4\x83 p\xc4\x83m\xc3\xa2nt. Sava a f\xc4\x83cut \xc8\x99i el armata, apoi s-a c\xc4\x83s\xc4\x83torit cu Rahira \xc8\x99i tr\xc4\x83iau am\xc3\xa2ndoi \xc3\xaen s\xc4\x83r\xc4\x83cie. Cei doi p\xc4\x83rin\xc8\x9bi s-au retras \xc3\xaen bordeiul de pe c\xc3\xa2mp, pl\xc3\xa2ng\xc3\xa2ndu-l permanent pe Mihailo. \xc3\x8en timp, ajung s\xc4\x83-\xc8\x99i dea seama c\xc4\x83 Anna fusese iubita lui Mihailo \xc8\x99i regret\xc4\x83 c\xc4\x83 nu i-au luat \xc3\xaen \xc3\xaengrijire m\xc4\x83car unul dintre copii. Fratele Dokiei, Petro, devine p\xc4\x83durar al p\xc4\x83durii boiere\xc8\x99ti \xc3\xaen locul lui Onufri Lopata, care murise. Anna \xc8\x99i-a revenit dup\xc4\x83 ce a stat patru luni \xc3\xaen spital cu min\xc8\x9bile r\xc4\x83t\xc4\x83cite, a slujit un an \xc8\x99i ceva la directorul spitalului \xc8\x99i apoi a revenit \xc3\xaen sat \xc8\x99i s-a c\xc4\x83s\xc4\x83torit cu Petro. Anna \xc8\x99i Petro au \xc3\xaempreun\xc4\x83 un b\xc4\x83ie\xc8\x9bel, pe care doresc s\xc4\x83-l dea la \xc3\xaenv\xc4\x83\xc8\x9b\xc4\x83tur\xc4\x83. Ivonika a trecut pe numele copilului Annei cel mai bun ogor al s\xc4\x83u, pe care vruse s\xc4\x83-l dea lui Mihailo._NEWLINE_Experien\xc8\x9bele tr\xc4\x83ite de Marika \xc8\x99i Ivonika devin dureroase \xc8\x99i duc la o reevaluare a valorilor pentru tot restul vie\xc8\x9bii lor. P\xc4\x83m\xc3\xa2ntul devine o metafor\xc4\x83 pentru via\xc8\x9b\xc4\x83, structur\xc4\x83 social\xc4\x83, un simbol al fericirii, dar \xc8\x99i al nenorocirii. Concluzia expus\xc4\x83 la final este c\xc4\x83 statutul de om adev\xc4\x83rat se poate ob\xc8\x9bine numai prin \xc3\xaenv\xc4\x83\xc8\x9b\xc4\x83tur\xc4\x83 \xc8\x99i nu prin p\xc4\x83m\xc3\xa2nt: \xe2\x80\x9eAnna tremura pentru b\xc4\x83iatul ei, \xc3\xael iubea cu o dragoste plin\xc4\x83 de grij\xc4\x83, cu toat\xc4\x83 puterea sufletului ei ad\xc3\xa2nc, serios, care golise cupa am\xc4\x83r\xc4\x83ciunilor p\xc3\xa2n\xc4\x83 la fund. Nu avea dec\xc3\xa2t un singur vis: s\xc4\x83 fac\xc4\x83 om din copilul ei. Suferin\xc8\x9bele de odinioar\xc4\x83 \xc3\xaei deschiseser\xc4\x83 ochii \xc8\x99i putuse s\xc4\x83 cunoasc\xc4\x83 via\xc8\x9ba, lumea. Muncea din greu, de diminea\xc8\x9b\xc4\x83 p\xc3\xa2n\xc4\x83 seara, ca s\xc4\x83 aib\xc4\x83 mijloace s\xc4\x83-\xc8\x99i trimit\xc4\x83 b\xc4\x83iatul la \xc3\xaenv\xc4\x83\xc8\x9b\xc4\x83tur\xc4\x83. Ceva o silea parc\xc4\x83 s\xc4\x83-l rup\xc4\x83 de p\xc4\x83m\xc3\xa2nt. Va ajunge un om \xc3\xaentreg atunci c\xc3\xa2nd se va rupe de p\xc4\x83m\xc3\xa2nt!\xe2\x80\x9d\n_START_SECTION_\nCapitole\n_START_PARAGRAPH_\nRomanul P\xc4\x83m\xc3\xa2nt este \xc3\xaemp\xc4\x83r\xc8\x9bit \xc3\xaen 32 capitole, care nu au titluri.\n_START_SECTION_\nSurs\xc4\x83 de inspira\xc8\x9bie\n_START_PARAGRAPH_\nRomanul Olg\xc4\x83i Kobyleanska se bazeaz\xc4\x83 pe fapte reale. P\xc4\x83rin\xc8\x9bii scriitoarei ucrainene Olga Kobyleanska au locuit \xc3\xaentre anii 1889-1891 \xc3\xaen satul Dimca din Ducatul Bucovinei aflat sub st\xc4\x83p\xc3\xa2nire austro-ungar\xc4\x83 (ast\xc4\x83zi \xc3\xaen raionul Ad\xc3\xa2ncata din regiunea Cern\xc4\x83u\xc8\x9bi a Ucrainei). \xc3\x8en toamna anului 1894, \xc3\xaen acest sat a avut loc un caz real de fratricid: un fiu de \xc8\x9b\xc4\x83ran \xc8\x99i-a ucis fratele mai mare pentru a mo\xc8\x99teni partea cuvenit\xc4\x83 lui din p\xc4\x83m\xc3\xa2ntul p\xc4\x83rin\xc8\x9bilor. _NEWLINE_\xc3\x8en eseul autobiografic \xe2\x80\x9e\xd0\x9f\xd1\x80\xd0\xbe \xd1\x81\xd0\xb5\xd0\xb1\xd0\xb5 \xd1\x81\xd0\xb0\xd0\xbc\xd1\x83\xe2\x80\x9d, ea a scris:_NEWLINE_\xe2\x80\x9eFaptele care m-au \xc3\xaendemnat s\xc4\x83 scriu \xe2\x80\x9eP\xc4\x83m\xc3\xa2nt\xe2\x80\x9d sunt adev\xc4\x83rate. Aproape toate persoanele sunt, de asemenea, luate din via\xc8\x9ba real\xc4\x83. Am suferit pur \xc8\x99i simplu din punct de vedere fizic c\xc3\xa2nd am vorbit despre aceste fapte \xc8\x99i c\xc3\xa2nd am scris - oh, ce valuri de pl\xc3\xa2ns!\xe2\x80\xa6\xe2\x80\x9d_NEWLINE_Romanul a \xc3\xaenceput s\xc4\x83 fie scris \xc3\xaen 1898, fiind finalizat la 7 aprilie 1901, aceast\xc4\x83 dat\xc4\x83 fiind \xc3\xaenscris\xc4\x83 la finalul operei literare.\n_START_SECTION_\nSatul unde se desf\xc4\x83\xc8\x99oar\xc4\x83 ac\xc8\x9biunea\n_START_PARAGRAPH_\nScriitoarea nu ne face cunoscut\xc4\x83 denumirea localit\xc4\x83\xc8\x9bii unde se petrece ac\xc8\x9biunea, afirm\xc3\xa2nd numai c\xc4\x83 se afl\xc4\x83 \xc3\xaen Bucovina, cam la dou\xc4\x83 ceasuri de mers de la apa Siretului. Singurul indiciu furnizat este c\xc4\x83 denumirea satului \xc3\xaencepe cu litera D._NEWLINE_Satul este descris \xc3\xaen prima fraz\xc4\x83 din roman astfel: \xe2\x80\x9e\xc3\x8en Bucovina, cam la vreo dou\xc4\x83 ceasuri de mers de la apa Siretului, se afl\xc4\x83 satul D. C\xc3\xa2mpurile-i \xc3\xaentinse ar aminti de step\xc4\x83, dac\xc4\x83, din loc \xc3\xaen loc, nemul\xc8\x9bumite parc\xc4\x83 de felul cum stau a\xc8\x99ezate, nu s-ar pogor\xc3\xae \xc3\xaen v\xc4\x83i drepte, nu prea mari, \xc8\x99i dac\xc4\x83 n-ar fi p\xc4\x83durea de necuprins care se \xc3\xaentinde dinspre apus de sat, ridic\xc3\xa2nd un zid verde \xc3\xaen calea c\xc3\xa2mpiei, ca pentru a-i st\xc4\x83vili av\xc3\xa2ntul.\xe2\x80\x9d\n_START_SECTION_\nAprecieri critice\n_START_PARAGRAPH_\n\xc3\x8en 1902, \xc3\xaentr-o scrisoare adresat\xc4\x83 Olg\xc4\x83i Kobyleanska, Mihailo Ko\xc8\x9biubinski a scris:_NEWLINE_\xe2\x80\x9eV\xc4\x83 scriu sub impresia proasp\xc4\x83t\xc4\x83 a romanului dumneavoastr\xc4\x83 \xe2\x80\x9eP\xc4\x83m\xc3\xa2nt\xe2\x80\x9d. Citesc, de obicei, foarte mult, dar m\xc4\x83rturisesc c\xc4\x83 de mult timp nu am citit ceva at\xc3\xa2t de bun \xc8\x99i de interesant ca \xe2\x80\x9eP\xc4\x83m\xc3\xa2nt\xe2\x80\x9d. Sunt, pur \xc8\x99i simplu, fascinat de povestea dumneavoastr\xc4\x83 - totul: natura, oamenii \xc8\x99i psihologia lor - toate acestea fac o impresie puternic\xc4\x83, toate arat\xc4\x83 o prospe\xc8\x9bime \xc8\x99i un mare talent astfel c\xc4\x83 v\xc4\x83 mul\xc8\x9bumesc din inim\xc4\x83 pentru emo\xc8\x9biile pe care le-am tr\xc4\x83it; m-am bucurat pentru literatura noastr\xc4\x83.\xe2\x80\x9d_NEWLINE_Scrisoarea a avut o mare importan\xc8\x9b\xc4\x83 pentru scriitoare, deoarece criticul literar ucrainean Serghei Efremov luase \xc3\xaen der\xc3\xa2dere activitatea ei, inclusiv romanul P\xc4\x83m\xc3\xa2nt, \xc3\xaen revista Kievskaia Starina (\xc3\xaen ucrainean\xc4\x83 \xd0\x9a\xd0\xb8\xd0\xb5\xd0\xb2\xd1\x81\xd0\xba\xd0\xb0\xd1\x8f \xd0\xa1\xd1\x82\xd0\xb0\xd1\x80\xd0\xb8\xd0\xbd\xd0\xb0)._NEWLINE_Un mare sprijin moral pentru Olga Kobyleanska l-a reprezentat, de asemenea, cuv\xc3\xa2ntul prietenos al scriitoarei Lesia Ukrainka. Poeta ucrainean\xc4\x83 a considerat romanul P\xc4\x83m\xc3\xa2nt o lucrare care este demn\xc4\x83 de a intra \xc3\xaentre comorile literaturii universale. Ea a sf\xc4\x83tuit-o pe scriitoare s\xc4\x83 traduc\xc4\x83 P\xc4\x83m\xc3\xa2nt \xc3\xaen limba german\xc4\x83 \xc8\x99i, de asemenea, a cerut permisiunea de a traduce romanul \xc3\xaen limba rus\xc4\x83._NEWLINE_Olga Kobyleanska a inten\xc8\x9bionat s\xc4\x83 scrie o continuare a romanului P\xc4\x83m\xc3\xa2nt, dar aceast\xc4\x83 inten\xc8\x9bie nu s-a materializat. Romanul P\xc4\x83m\xc3\xa2nt a lansat simbolismul ca mi\xc8\x99care modernist\xc4\x83 \xc3\xaen literatura ucrainean\xc4\x83.\n_START_SECTION_\nParalele cu alte romane\n_START_PARAGRAPH_\nP\xc4\x83m\xc3\xa2nt este un roman realist de o mare for\xc8\x9b\xc4\x83 evocatoare. Datorit\xc4\x83 scenelor de via\xc8\x9b\xc4\x83 autentic\xc4\x83 \xc8\x99i caracterelor memorabile, romanul P\xc4\x83m\xc3\xa2nt a fost pus \xc3\xaen rela\xc8\x9bie cu \xc8\x9a\xc4\x83ranii (1904) al lui W\xc5\x82adys\xc5\x82aw Reymont \xc8\x99i cu Ion (1920) al lui Liviu Rebreanu. _NEWLINE_\xc3\x8en romanul Olg\xc4\x83i Kobyleanska, ca \xc8\x99i \xc3\xaen romanul lui Reymont, ac\xc8\x9biunea se desf\xc4\x83\xc8\x99oar\xc4\x83 \xc3\xaen jurul celei mai \xc3\xaenst\xc4\x83rite familii din sat (familia lui Ivonika Fedorciuk, respectiv cea a lui Maciej Boryna din Lipce). Ambele romane sunt realiste, fiind inspirate din fapte reale. Toate energiile personajelor sunt puse \xc3\xaen slujba \xc3\xaembog\xc4\x83\xc8\x9birii, care devine o patim\xc4\x83 ce \xc3\xaei mistuie pe protagoni\xc8\x99ti._NEWLINE_\xc3\x8en ambele romane sunt \xc3\xaent\xc3\xa2lnite mituri arhetipale: \xc3\xaen P\xc4\x83m\xc3\xa2nt - mitul biblic al lui Cain \xc8\x99i Abel, iar \xc3\xaen \xc8\x9a\xc4\x83ranii - mitul p\xc4\x83m\xc3\xa2ntului-mam\xc4\x83, a p\xc4\x83m\xc3\xa2ntului adorat ca d\xc4\x83t\xc4\x83tor de via\xc8\x9b\xc4\x83.  Mitul p\xc4\x83m\xc3\xa2ntului sf\xc3\xa2nt apare \xc8\x99i \xc3\xaen romanul P\xc4\x83m\xc3\xa2nt, Ivonika cer\xc3\xa2ndu-i acestuia s\xc4\x83 nu-l apese pe Mihailo ca o piatr\xc4\x83 pe piept, iar mai apoi concluzioneaz\xc4\x83 c\xc4\x83 omul nu este st\xc4\x83p\xc3\xa2nul p\xc4\x83m\xc3\xa2ntului, ci o slug\xc4\x83 a acestuia._NEWLINE_Romanul scriitorului polonez este mai complex, \xc3\xaentruc\xc3\xa2t surprinde \xc3\xaentreaga via\xc8\x9b\xc4\x83 a satului, cu \xc8\x9b\xc4\x83ranii \xc8\x99i intelectualii acestuia, cu toate neajunsurile legate de problema na\xc8\x9bional\xc4\x83 etc. Scriitoarea ucrainean\xc4\x83 pune accentul \xc3\xaens\xc4\x83 pe analiza psihologic\xc4\x83 a personajelor. Un exemplu \xc3\xaen acest sens ar fi sentimentele contradictorii ale mamei celor doi fra\xc8\x9bi \xc3\xaen momentul \xc3\xaen care \xc8\x99i-a dat seama c\xc4\x83 mezinul familiei \xc8\x99i-a ucis fratele mai mare. De team\xc4\x83 de a nu-\xc8\x99i pierde \xc8\x99i cel din urm\xc4\x83 copil, mama \xc3\xaencearc\xc4\x83 s\xc4\x83 se am\xc4\x83geasc\xc4\x83, \xc3\xaempotrivindu-se adev\xc4\x83rului:  \xe2\x80\x9e... Un adev\xc4\x83r n\xc4\x83prasnic, care numai nu f\xc4\x83cu s\xc4\x83 se cutremure p\xc4\x83m\xc3\xa2ntul. Dar \xc3\xaen clipa urm\xc4\x83toare se trezi \xc3\xaen ea dragostea de mam\xc4\x83. Sava era acum singurul, ultimul ei copil. Era totul. \xc8\x98i ea nu putea s\xc4\x83-l piard\xc4\x83. Pentru nimic \xc3\xaen lume. Mai degrab\xc4\x83 ar omor\xc3\xae cu m\xc3\xa2inile ei zece oameni, dec\xc3\xa2t s\xc4\x83-l piard\xc4\x83. Niciodat\xc4\x83, niciodat\xc4\x83! Nimeni nu putea s\xc4\x83 i-l smulg\xc4\x83, fiindc\xc4\x83 atunci... Gemu de i se rupse co\xc8\x99ul pieptului, de parc\xc4\x83 ar fi fost pe moarte; capul \xc3\xaei c\xc4\x83zu f\xc4\x83r\xc4\x83 vlag\xc4\x83 pe spate \xc8\x99i ea \xc3\xae\xc8\x99i \xc3\xaenfipse m\xc3\xa2inile \xc3\xaen p\xc4\x83r. Sim\xc8\x9bi c\xc4\x83 \xc3\xae\xc8\x99i iese din min\xc8\x9bi: o pr\xc4\x83pastie ad\xc3\xa2nc\xc4\x83 i se deschise \xc3\xaen fa\xc8\x9b\xc4\x83. Feciorul ei era un uciga\xc8\x99... omor\xc3\xa2se pe propriul s\xc4\x83u frate. \xc8\x98i pe el avea s\xc4\x83 i-l ia... Nu, nu se putea s\xc4\x83 fie adev\xc4\x83rat. Era o minciun\xc4\x83. O minciun\xc4\x83 sfruntat\xc4\x83, nes\xc4\x83buit\xc4\x83...\xe2\x80\x9d'